[{"text_idx": "#000001", "text": "Y penderfyniad am drydedd bont yn fuddugoliaeth mawr i Blaid Cymru, yn o\u0302l Rhun ap Iorwerth"}, {"text_idx": "#000003", "text": "Bu i AC Plaid Cymru arwain yr ymgyrch am drydedd bont ar draws Afon Menai ers ymgymryd a\u0302\u2019i swydd fel AC Ynys Mo\u0302n yn o\u0302l yn 2013, a heddiw mae\u2019n croesawu\u2019r newyddion y bydd y gwaith o adeiladu\u2019r bont newydd, yn dechrau ymhen tair blynedd."}, {"text_idx": "#000005", "text": "\u201cRwyf wedi galw am roi estyniad i\u2019r bont bresennol ers i mi gael fy ethol \u2013 ac roedd fy rhagflaenydd Ieuan Wyn Jones yn galw amdano hefyd \u2013 mae hyn yn fuddugoliaeth arall i Blaid Cymru, wrth i ni barhau i geisio buddsoddi mewn seilwaith hanfodol er budd Cymru gyfan."}, {"text_idx": "#000006", "text": "\u201cBydd y bont newydd yma yn cynnig ateb i\u2019r oedi dros y bont yn ystod oriau cyrraedd ac ymadael gwaith, sydd ar hyn o bryd yn achosi rhwystredigaeth i deithwyr. Mae\u2019n gam ymlaen at adeiladu gwytnwch ar gyfer cysylltiadau rhwng y tir mawr ac Ynys Mo\u0302n a bydd yn darparu buddion o ran masnach, ac ar gyfer y gwasanaethau brys hefyd."}, {"text_idx": "#000007", "text": "\u201cCafwyd nifer o enghreifftiau diweddar ble bu rhaid cau pont Britannia yn sgil gwyntoedd neu ddamweiniau, gan adael pont Menai, sef y bont sydd bron a bod yn 200 oed fel yr unig gyswllt oedd ar agor rhwng Mo\u0302n a\u2019r tir mawr. Chwilio am ffyrdd o dynnu pwysau, a nid ychwanegu at y pwysau ar ein cysylltiadau presennol ddylai fod ar frig yr agenda o ran cynllunio i\u2019r dyfodol.\u201d"}, {"text_idx": "#000009", "text": "\u201cBydd y cyhoeddiad cadarnhaol yma yn golygu bydd traffig yn parhau i lifo, bydd yn rhoi sicrwydd i\u2019r gwasanaethau brys, yn cynyddu masnach, a rw\u0302an mae\u2019n rhaid i ni barhau i roi pwysau ar y Grid Cenedlaethol i ymgorffori\u2019r Cyswllt Gogledd Cymru newydd i mewn i ddatblygiad y bont newydd, yn hytrach na symud ymlaen gyda\u2019r opsiwn costus o greu twnnel."}, {"text_idx": "#000010", "text": "\u201cYn y mis diwetha\u2019, mae Llywodraeth Cymru wedi dweud wrthyf eu bod mewn trafodaeth adeiladol gyda\u2019r Grid, ac mae\u2019n hollbwysig rw\u0302an bod pwysau\u2019n cael ei roi arnynt i sicrhau bod astudiaeth dichonolrwydd yn cael ei gynnal cyn gynted a\u0302 phosib, ar y posibilrwydd o ddefnyddio\u2019r bont newydd i gario\u2019r ceblau.\u201d"}]